კარსანი

კარსანი — ოფუტე მცხეთაშ მუნიციპალიტეტის, თრიალეთიშ ქჷნდჷრიშ ბჟაეიოლ კართეს. ზუღაშ დონეშე 700 მ, მცხეთაშე 8 კმ. 2014 წანაშ ეჭარუაშ მუნაჩემეფით ოფუტეს ოხორანს 18 კოჩი.

გეოგრაფია
კარსანი იდვალუაფუ საქორთუოშ ამუდღანერი დო ანტიკურ ნანანოღეფს — ქართი დო მცხეთაშ შქას მორთინაფილ ჭიჭე ლეხერს, მტკვარიშ დო არაგვიშ აკაკათაფუწკჷმა. ლეხერი სიგჷრძას გვალო შკვითშახ კილომეტრის წჷმარინუანს დო დონეეფიშ შხვაობა ლეხერიშ დუდ დო ბოლოშ შქას 500 მეტრას უმონს, მუდგაშ გეშათ ლეხერი გჷშმეგორუ გოსოფური ორთათ დო ეკომიარეფერუანობათ.

ისტორია
გჷნოჩამაშ მეჯინათ, კარსანიშ გოხოლუას რე ნთხორილი ქორთუეფიშ ეთნარქი — ქართლოსი. ქორთული ოისტორიე-ოეკლესიე ტრადიციაშ მეჯინათ, იბერიაშ მაფეფს ნაბუქოდონოსორიშე თხოზინელი ურიული თემიშა ქჷმეუჩამუნა კარსანი ოხორინალო.

1904 წანას ოფუტეს გინწყჷ ქართიშ გეოფიზიკური ობსერვატორიაშ გჷნართიქ, ნამუთ 1935 წანაშე გეგნიღეს დუშეთშა (დუშეთიშ გეოფიზიკური ობსერვატორია). თე პერიოდიშ რე ოფუტეს ამუდღარშახ წჷმოსქილადირი ობსერვატორიაშ ნოგაფუ.

მოწამეეფიშ გჷნოჩამათ II მოსოფელიშ ლჷმაშ პერიოდის თაქ ლავრენტი ბერიაშ ხემანჯღვერალათ ფიზიკოსეფი სალამუსო ანჯარშე მუშენდეს, მუდგაშ გეშა ლეხერი მენოღალეეფშე ჩოლერი დო გჷნოკილერი ჸოფე.

ლჷმაშ უკული ნოდგჷმქ გეგნაჩეს არქეოლოგეფს, ნამუეფით არმაზისხევი-ბაგინეთი-კარსანიშ არქეოლოგიურ ტყაჩირს მუშენდესჷნ. მოგვიანაფილო, თე კომპლექსის მანწყის ტუბოლეხე. ლანდშაპტური პიჯალეფიშ დო დიდი დოხორინეფშე იზოლაციაშ გეშა. ოლეხექ ფუნქციონირაფა მეჭყვიდჷ 1980-ამ წანეფიშ ბოლოს.

ქოძირით თაშნეშე
კარსნისხევიშ არქეოლოგიური ძეგლეფი
კარსანიშ დიდაქირსეშ ეკლესია
კარსანიშ წიმინდე ნინოშ ეკლესია

სქოლიო

კატეგორია:მცხეთაშ მუნიციპალიტეტიშ ოფუტეეფი